32006R0065
L 011/4
JURNALUL OFÍCIAL AL UNIUNII EUROPENE
REGULAMENTUL (CE) NR. 65/2006 AL COMISIEI
din 13 ianuarie 2006
de modificare a Regulamentului (CE) nr. 622/2003 de stabilire a măsurilor de aplicare a standardelor comune de bază privind siguranța aeriană
(Text cu relevanță pentru SEE)
COMISIA COMUNITĂȚILOR EUROPENE
având în vedere Tratatul de instituire a Comunității Europene,
având în vedere Regulamentul (CE) nr. 2320/2002 al Parlamentului European și al Consiliului din 16 decembrie 2002 de instituire a unor norme comune în domeniul siguranței aviației civile (1), în special articolul 4 alineatul (2),
întrucât:
(1)
În temeiul Regulamentului (CE) nr. 2320/2002, Comisiei i se solicită să adopte măsuri de punere în aplicare a standardelor de bază comune pentru siguranța aeriană pe întreg teritoriul Comunității Europene. Regulamentul (CE) nr. 622/2003 al Comisiei din 4 aprilie 2003 de stabilire a măsurilor de aplicare a standardelor comune de bază privind siguranța aeriană (2) a fost primul act care conținea asemenea măsuri.
(2)
Sunt necesare măsuri care să confere un grad mai mare de precizie standardelor de bază comune.
(3)
În special, ar trebui să fie posibilă încercarea noilor tehnologii și procese, cu titlu experimental și pe o perioadă limitată. Asemenea încercări nu ar trebui să aducă atingere nivelului general de siguranță aeriană.
(4)
Este necesar ca Regulamentul (CE) nr. 622/2003 să fie modificat în consecință.
(5)
Măsurile prevăzute de prezentul regulament sunt în conformitate cu avizul Comitetului pentru siguranța aviației civile,
ADOPTĂ PREZENTUL REGULAMENT:
Articolul 1
În Regulamentul (CE) nr. 622/2003 se introduce următorul articol 3a:
„Articolul 3a
Noi metode și procese tehnice
(1) Statele membre pot permite o metodă tehnică sau un proces tehnic pentru controalele de siguranță utilizate în locul celor prevăzute în anexă, cu condiția ca:
(a)
să se utilizeze în scopul evaluării unei noi metode de efectuare a controalelor de siguranță în cauză și
(b)
să nu afecteze în mod negativ nivelul general de siguranță atins.
(2) Cu cel puțin patru luni înainte de introducerea sa planificată, statele membre în cauză informează în scris Comisia și celelalte state membre cu privire la noua metodă propusă sau noul proces propus pe care intenționează să le autorizeze, anexând o evaluare care să indice modul în care garantează că aplicarea noii metode sau a noului proces va satisface cerința de la alineatul (1) litera (b). Notificarea conține, de asemenea, informații detaliate privind locația (locațiile) unde urmează să se utilizeze metoda sau procesul, precum și durata estimată a perioadei de evaluare.
(3) În cazul în care Comisia dă un răspuns favorabil statului membru sau în cazul în care nu se primește nici un răspuns în termen de trei luni de la data primirii cererii scrise, statul membru poate permite introducerea noii metode sau a noului proces.
În cazul în care Comisia consideră că noua metodă sau noul proces propus nu garantează suficient menținerea nivelului general de siguranță aeriană în Comunitate, atunci Comisia informează statul membru în această privință în termen de trei luni de la primirea notificării menționate la alineatul (2), explicând îngrijorările sale. Într-o astfel de situație, statul membru vizat nu pune în aplicare metoda sau procesul înainte de a se conforma cerințelor Comisiei.
(4) Perioada maximă de evaluare pentru fiecare metodă tehnică sau proces tehnic este de 18 luni. Comisia poate prelungi această perioadă de evaluare cu încă maxim 12 luni, cu condiția ca statul membru să ofere o justificare adecvată pentru prelungire.
(5) În timpul perioadei de evaluare, la intervale nu mai mari de șase luni, autoritatea competentă din statul membru în cauză transmite Comisiei un raport de activitate privind evaluarea. Comisia informează celelalte state membre cu privire la conținutului raportului de activitate.
(6) Nici o perioadă de evaluare nu poate depăși 30 luni.”
Articolul 2
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 ianuarie 2006.